S’inaugura l'exposició sobre acolliment familiar a l’Ajuntament de Carcaixent
13 de octubre de 2016

Carcaixent

Al Palau de la Marquesa es podrà visitar fins al mes de desembre l’exposició “Acolliment familiar. Està a les teues mans”, una mostra sobre l’acolliment familiar de menors realitzada per la Conselleria d’Igualtat i Polítiques Inclusives dins de la seua campanya “Acollir és créixer”, per a impulsar esta mesura de protecció a menors. Rosa Josefa Molero, directora general d’Infància i Adolescència, junt amb l’alcalde de Carcaixent, Paco Salom, i la regidora de Benestar Social, Teresa Oliver, han sigut els encarregats de donar per inaugurada la mostra.

Durant la seua intervenció, Rosa Josefa Molero ha agraït la implicació de l’Ajuntament de Carcaixent en recolzar l’acolliment familiar, així com la necessitat de continuar treballant conjuntament les dos institucions. També, ha agraït a les famílies acollidores de Carcaixent el gest altruista que estan realitzant i ha animat tota la població que s’acoste a la mostra i coneguen les possibilitats que ofereix l’acolliment familiar. Per la seua part, tant l’alcalde de Carcaixent com la regidora de Benestar Social també han tingut paraules d’agraïment per a les famílies acollidores de la localitat, i han coincidit en destacar la importància d’integrar estes iniciatives en l’àmbit municipal, ja que possibilita fer costat al ciutadà de forma directa quan es compromet a pegar un pas tan important.

Conveni entre la Conselleria i l'Ajuntament

El passat mes de juny, l’Ajuntament de Carcaixent van signar un conveni amb la Conselleria d’Igualtat i Polítiques Inclusives per a la promoció de l’acolliment familiar i per al reconeixement institucional de les famílies acollidores. A través d’este conveni, la Generalitat i l'Ajuntament de Carcaixent estan realitzant, de forma conjunta, actuacions de foment, difusió i captació de famílies que reforcen l'acolliment familiar per part  de persones sense vinculació prèvia amb el menor. Una de les primeres activitats de difusió dutes a terme és l’organització d’esta mostra informativa, “Acolliment Familiar. Està a les teues mans”, on, a través d’uns panells, es fa un recorregut sobre els fonaments d'esta mesura, les modalitats de què consta i els requisits per a poder ser família educadora. A més, també s’hi inclouen testimonis de famílies que destaquen els beneficis que els ha comportat, tant per a ells com per als menors, sumar-se a esta mesura de protecció.

La col·laboració entre ambdós administracions es concreta en la difusió social del recurs de l'acolliment familiar com a mesura de protecció preferida sobre l'acolliment residencial, i en l'establiment d'una sèrie d'avantatges i beneficis de competència local per a les famílies educadores. Entre altres actuacions, l'Ajuntament adherit a este conveni cedirà l'ús de les seues instal·lacions per a aquelles actuacions conjuntes de difusió social de l'acolliment familiar.  A més, l’Ajuntament de Carcaixent promourà la creació d'ajudes específiques per a famílies educadores, així com l'extensió a estes dels beneficis i bonificacions que es contemplen en el municipi per a aquelles famílies que tenen reconeguda la condició de família nombrosa.

L’acolliment familiar és una mesura en matèria de protecció de menors que adopta la Generalitat Valenciana per mitjà de la qual s'atorga l'atenció d'un menor a una persona o nucli familiar, amb l'obligació de vetlar per ell, tindre'l en companyia seua, alimentar-lo, educar-lo i procurar-li una formació integral, a fi d'integrar-lo en una vida familiar que substituïsca o complemente temporalment la seua d'origen.